ንኡሽቶይ ጭልቓ

በዓል ነፃነትና ኮይኑ ዮሃና ንኹልና

ከመይ ኢላ ከምዝመጸት ነፃነትና እናዘከርና

ንስድራ ስዉኣትና ኣለናልኹም እናበልና

ዘልኣለማዊ ዝኽሪ ንኹሎም ሰማእታትና።

ነፃነትና ካብ ንረኽብ ዕስራን ኽልተን ዓመት ኮይኑና

ኣብ ቅድሚ ዓለም ዋላ እንተንኣስና

ከም ካልኦት ሃገራት ኣይንምብርከክን ሕድር`ሎና

ንኪድ ንገስግስ ስራሕና`ዩ ወሳኒና

ኹልና ኤርትራዉያን እንቛዕ ኣብጽሓና።

ንኡሽቶይ ጭልቓ

ኣብ ጎቦ ጠብቓ

መልሳ እንታይኮን ትኸውን`ታሓቓ።

እዚኒ ኢያ እታ መልሳ

ኤርትራና ብስፍሒ መሬት ንኡሽቶይ ክንሳ

ኣብ ዓለም ጠብቓ ኹሉ ይደልያ ኽኹልሳ

ኤርትራውያን ከፊልና ኢና ናይ ደም ካሕሳ።

ንኤርትራና ንኡሽቶይ ጭልቓ ሓሲቦማ

ሰማእታትና ተሓጉሞም ደሞም ብማሕጎማ

ኣሕሊፎሞ እዚ ኩሉ ናይ ዓለም ሕሰማ

እታ ንኡሽቶይ ጭልቓስ እዚኒ`ያ ናይ ኣእምሮ ፈለማ።

ኣብ ጎቦ ጠብቒና ጭልቓ ኾይና

እታ ጎቦ ግና ንዓና ንዕቓትና

እዚንና ኢያ ተንቀሳቅሶ ንኣካላትና

ነፃነት ኤርትራና ኮይኑ እንቛዕ ኣብጽሓና።

ብተፈጥሮና ዘመስኸረ ኤርትራዊ ተጋዳላይ

ዓይንና ዘይስድሮ ጻሕ ዝበለ ማይ

ባሕሪ ምዕባይ ዓለም ሻሕ ዝበለ ቀላይ

ክወፍር እንኮሎ ተትርእዮ ጥራይ።

ኽገርመኻ ግና ናይ ተፈጥሮ ባህሪ

ኣብቲ ገሪም ስቕታ ሰማያዊ ሃሪ

መን ይሓስቦ እስኪ በል ኣብ ከሪሲ ናይ ባሕሪ

ማዕበል ይህሉ ኢልካ ማዕበል ተሳባሪ።

ለይቱ ተወዲኡ ምስ ኣእከለ ድቓስ

ከምባሁቕ እንኾሎ እዚ ገራም ደርማስ

እሳት`ዩ ዝተፍእ ሃፈጽ ዘብል ትንፋስ።

ተጋዳላይ እንተበልኹኻ ከምኡ`ዩ በል

ከም ባሕሪ ከም ማዕበል።

ተጋዳላይ እንተበልኹኻ ከም ኤርትራዊ ሓደ ማዕተብ

ቂምታ ምስ ሰረበ ምስ ሳዕረሮ ዓገብ

ሓያለ ኣሕዘንዚኑ ነዊሒ ዝደነነ

ጽባሕ ይኣክለኒ ኢሉ ምስ ወሰነ

ዘንሃርህር ዘጉባዕብዕ ከም ነጎዳ ሰነ

ናብ ማዕበል ዝቕየር ማዕበል ዘይዳነ።

ተጋዳላይ ኤርትራዊ በዓል ዓቕሚ ሃሚ

ነዊሒ ተሓቑኑ ከም ጸባ ናይ ደልሚ

ዊዒሉ ሓዲሩ ዝርከቦ ጠስሚ

ንናፃነት ኤርትራ ወሊዱ እዚ`ዩ እቲ ዓቕሚ።

 ዘልዓለማዊ ዝኽሪ ንሰማእታትና ዓወት ንሓፋሽ

ምሕረትኣብ ሳሙኤል ስብሃቱ ቶሮንቶ-ካናዳ